‘Wonderwerk’ dat baba ongeluk oorleef waarin oupa sterfDex Heger veilig in die arms van sy ma, Nadja. Foto: Facebook Die ma van die agt maande oue Dex Heger, wat Donderdag ŉ ongeluk op die pad tussen Windhoek en Okahandja in Namibië oorleef het waarin sy oupa gesterf het, het gesê dit is ŉ wonderwerk dat haar babaseuntjie dié gru-ongeluk oorleef het. Nadja Heger het gesê klein Dex is “oukei” ná die tragiese voorval. “Dit gaan ons verstand te bowe hoe hy hierdie gruwelike ongeluk oorleef het. Dit is ŉ wonderwerk,” het Heger op haar Facebook-profiel geskryf. Sy het gesê die familie weet dat Dex se oupa, Frank Joachim Heger (58) wat in die ongeluk gesterf het, alles in sy vermoë gedoen het om Dex te beskerm. “Die twee het van dag een af ŉ spesiale band gehad. Oupa het so uitgesien om tyd saam met sy kleinseun deur te bring.” Heger beplan ook om kontak te maak met Tulonga Neputa wat haar direk ná die ongeluk oor Dex ontferm het. Maroela Media het vroeër berig Neputa was saam met haar kollegas onderweg om aan ŉ sportgeleentheid in Walvisbaai deel te neem toe hulle verby die ongelukstoneel gery het. Hulle het by die toneel stilgehou en Neputa het klein Dex op die ongelukstoneel opgetel. Hy het in sy karstoeltjie op die grond langs die wrak van sy oupa se dubbelkajuitbakkie gesit. Tulonga Neputa en klein Dex Heger. Foto: Facebook ŉ Video en foto’s van Neputa met Dex in haar arms het sedertdien opslae op sosiale media gemaak en Neputa is wyd geloof vir haar optrede. Informanté, ŉ nuuswebwerf in Windhoek, het berig volgens omstanders het ŉ BMW redelik vinnig gery toe ŉ band gebars het. Die bestuurder van die BMW het beheer oor die motor verloor en teen die bakkie gebots. Albei bestuurders is op slag dood. Nog drie slagoffers het op die toneel gesterf. Heger het in haar inskrywing gesê die familie sal al die “ongelooflike mense in hierdie hartseer reis” persoonlik bedank, maar het vir tyd en wyl privaatheid versoek. “Ons kan nie al die boodskappe beantwoord nie, maar ons waardeer al die medelye – ons doen regtig!” Heger het nie op Maroela Media se versoek vir kommentaar gereageer nie.